སྔོན་གྱི་ལོ་རྒྱུས་ཡིག་ཚང་ཁག་དང་གནའ་རྫས་རྟོག་ཞིབ་ཀྱི་གྲུབ་འབྲས་ལས་ར་འཕྲོད་བྱུང་བ་ལྟར་ན།ད་ནས་བརྩིས་པའི་ལོ་ངོ་ཁྲི་ཕྲག་མང་པོའི་གོང་ནས་འཛམ་གླིང་ཡང་རྩེའི་ཞིང་ཁམས་འདིར་འགྲོ་བ་མིའི་རིགས་བྱུང་ཡོད་པ་བདེན་དཔང་བྱས་ཤིང་།བསྐལ་པ་ཡ་ཐོག་གི་དུས་ནས་བཟུང་སྟེ་རང་རེའི་ཕ་མེས་ཡང་མེས་རྣམས་ཀྱིས་ཡུལ་འདི་འདུལ་སྦྱོང་བྱས་ཏེ།ཡུལ་འདིར་ཁྱིམ་གཞི་བཙུགས་ཤིང་ཡུལ་འདིའི་བདག་པོ་བྱས།ཇི་སྐད་དུ་འགོས་ལོ་ཙཱ་བ་གཞོན་ནུ་དཔལ་གྱིས་བོད་ཀྱི་ཡུལ་འདི་ཡང་རྒྱ་གར་དང་འདྲ་བར།ཡུལ་དང་མི་ལ་སོགས་པ་གནས་པའི་བསྐལ་པ་ནས་བྱུང་བར་བྱས་ན་ཡང་ལུང་དང་རིགས་པའི་གནོད་པ་མེད་ཅེས་གསུངས་པ་ལྟར།འཛམ་གླིང་ཡང་རྩེར་གྲགས་པའི་བོད་ཡུལ་འདི་ཡི་ཐུན་མོང་མ་ཡིན་པའི་སྣོད་ཀྱི་འཇིག་རྟེན་གྱི་ཆགས་ཚུལ་དང་བཅུད་ཀྱི་སེམས་ཅན་གྱི་གྲུབ་ཚུལ་སོགས་བོད་ཀྱི་ལོ་རྒྱུས་བསྟན་བཅོས་དམ་པའི་ཆོས་ཀྱི་འཁོར་ལོ་བསྒྱུར་བ་རྣམས་ཀྱི་བྱུང་བ་གསལ་བར་བྱེད་པ་མཁས་པའི་དགའ་སྟོན་ལས་སྟོད་ཀྱི་མངའ་རིས་སྐོར་གསུམ་རྫིང་གི་ཚུལ།།བར་གྱི་དབུས་གཙང་རུ་བཞི་ཡུར་བ་འདྲ།།སྨད་ཀྱི་མདོ་ཁམས་སྒང་གསུམ་ཞིང་ལྟ་བུ།།ཞེས་དང་།མངའ་རིས་སྐོར་གསུམ་ཤ་རྐྱང་རི་དྭགས་གླིང་།།བར་གྱི་རུ་བཞི་སྟག་གཟིག་གཅན་གཟན་གླིང་།།སྨད་ཀྱི་སྒང་དྲུག་འདབ་ཆགས་བྱ་ཡི་གླིང་།།ཞེས་གསལ་ཞིང་།ཡང་དེ་ཉིད་དུ་ལོ་ཏོག་ཟོས་པས་དེ་ཀུན་མི་ཉིད་གྱུར།།མ་རྨོས་འབྲུ་ཟ་གོས་སུ་ཤིང་ལོ་གྱོན།།ནགས་ན་རི་དྭགས་ལྟ་བུར་གནས་པ་ཡིན།།ཀློ་དང་མོན་ལྟར་སྤྱོད་པས་བོད་ཡུལ་གང་།།ཞེས་རང་རེའི་མེས་པོ་རྣམས་ཀྱིས་ཟས་སུ་ཤིང་འབྲས་དང་འབྲུ་རྒོད་ཟ་ལ།གོས་སུ་རི་དྭགས་ཀྱི་པགས་པ་དང་ཤིང་ལོ།འདུག་གནས་ནགས་ཁྲོད་དང་བྲག་ཕུག་ཏུ་བྱས་ནས་དུས་ཡུན་རིང་པོའི་གདོད་མའི་སྤྱི་ཚོགས་ཀྱི་འཚོ་བར་རོལ་ཞིང་།དེའི་རིང་རུས་རྒྱུད་ཚོ་པ་མང་དུ་འཕེལ་བ་ནས་ཕྱིས་རྒྱལ་ཕྲན་མང་དུ་འཕེལ་བ་ཡིན་ཏེ།གནོད་སྦྱིན་དང་བདུད་སྲིན།ཀླུ་བཙན་སོགས་གདོད་མའི་དུས་སུ་ཡུལ་གྲུ་འདིར་འཚོ་བར་རོལ་མྱོང་བའི་ཚོ་པའམ་རྒྱལ་ཕྲན་ཁྲོད་ཀྱི་མི་རྒན་ཉམས་མྱོང་ཅན་ནམ་དབང་ཐང་ཆེ་བ་འགའ་ཞིག་གིས་རིམ་བཞིན་དབང་བསྒྱུར་བྱས་པར་གསལ།